Kjøpte Euroteam-billetter til City-United: - De solgte dem videre på svartebørsen
Onsdag skrev VG Nett om det norskeide selskapet Euroteam som har videresolgt OL-billetter tilhørende olympiske komitéer i Russland og Hviterussland. Politiet mener billettene er ubrukelige for alle utenfor OL-delegasjonene, og at kjøperne er lurt. 455 billetter ble beslaglagt på Gardermoen, og nå er både polakken som fraktet billettene, Euroteam og en ledende aktør i selskapet siktet for grovt bedrageri. Thor Farestad fra Oslo og Johan Carlsson fra Sverige kjøpte billetter gjennom Euroteam for å se «Premier League-finalen» mellom Manchester City og Manchester United på Ethiad Stadium i april.Men den kampen fikk de aldri sett.Kvitteringen fra Euroteam viser at kameratene betalte totalt 721 pund (cirka 7000 kroner) for billettene, fly, tog og hotell. Folk de møtte i Manchester var imidlertid overrasket over hvor lav pris de fikk, forteller Farestad. - Alle vi møtte der nede hadde betalt mellom tre-fire tusen pund bare for billettene. Euroteam skjønte sikkert at de kunne tjene penger på svartebørsen, og solgte dem videre, sier Carlsson. Euroteam driver omsetning av annenhånds billetter. I 2010 omsatte selskapet for 56 millioner kroner.Farestad oppsøkte Euroteam sitt kontor da han kom tilbake til Norge. Da fikk han refundert alle kostnadene.- Et seriøst selskap driver jo ikke med slikt. Jeg synes det er helt forkastelig, sier Carlsson. I en kjennelse fra Oslo byfogdembete kommer det frem at Euroteam har solgt 20.000 billetter til OL i London. 455 av disse er beslaglagt, men politiet vet ikke hvor Euroteam har skaffet de resterende billettene. - Vi kan ikke gjøre annet enn å ta hånd om de billettene vi får tak i. Vi vet ikke om alle billettene er hentet fra Russland og Hviterussland, men det er felles for de 455 billettene vi har beslaglagt, sa politifullmektig Joo Maana ved Romerike politidistrikt til VG Nett. Politiet mistenker at Euroteam har solgt billetter som ikke kan brukes av kjøperen. De 455 billettene er forsøkt videresolgt til både norske og utenlandske kjøpere.Euroteam har anket kjennelsen fra Oslo byfogdembete som gir politiet medhold i billettbeslaget. Ingen av de involverte har erkjent straffskyld. - Dommen støtter seg til juridisk leder i Norges Idrettsforbund, som vitnet at billetter som har vært innom en forhandler som ikke er autorisert av IOC, vil bli avvist. Ingen av kundene som har fått billetter gjennom oss, er blitt avvist i London, sa Euroteam-talsmann Alex Sola til Dagbladet i går. Advokat Lars Kristian Sunde representerer Euroteam og sier til Dagens Næringsliv at siktelsen er rettsstridig. Han nekter å kommentere at billettene er kjøpt fra OL-komitéer. - De som blir skadelidende er kundene som har kjøpt billettene, sier Sunde. Ankesaken blir trolig ferdigbehandlet i Eidsivating lagmannsrett i løpet av torsdagen. Daglig leder i Euroteam, Andreas Gyrre, har ikke besvart VG Netts henvendelse på e-post. VG Nett har heller ikke lyktes å komme i kontakt med advokat Lars Kristian Sunde som representerer selskapet.
Thor Farestad (24) og Johan Carlsson (24) mottok aldri Euroteam-billettene i Manchester. Kameratene er overbevist om at selskapet solgte billettene videre.